Talviruokinta on hyödyllinen harrastus

Pikkulinnun talvipäivä kuluu lähes yksinomaan ravinnonhaussa. Esimerkiksi sinitiainen joutuu syömään moninkertaisesti oman painonsa verran ruokaa selviytyäkseen kovan pakkasyön yli. Ihmisen tarjoama talviruokinta auttaakin monta talvehtivaa lintua seuraavaan päivään, ja aina kevääseen asti.

Lintujen talviruokinnasta on iloa myös ruokkijalle, sillä talvilintujen puuhastelujen seuraaminen on mainiota ajanvietettä.

Runsas joukko ruokavieraita

Suomen noin 250 pesimälajista noin 70 jää sinnittelemään meille talveksi. Yleisimpiä ruokintapaikan vieraita ovat tali-, sini- ja hömötiainen, punatulkku, viherpeippo ja keltasirkku.

Moni muukin laji on oppinut hyödyntämään ruokintoja viime vuosina. Ruokinnalleen voi saada puukiipijän, tiklin, pikkukäpylinnun, pyrstötiaisen tai urpiaisen. Myös yhä useampi mustarastas talvehtii meillä ruokintojen turvin.

Metsälinnuistamme kuusitiainen, töyhtötiainen ja närhi varastoivat ruokaa talven varalle jo syksyllä, mutta nekin vierailevat ahkeraan ruokintapaikoilla pakkasen kiristyessä.

Pikkulinnut houkuttelevat paikalle myös niitä saalistavia petoja, kuten varpuspöllöjä tai varpushaukkoja. Usein petolinnut saavat saaliikseen sairaita tai heikkokuntoisia lintuja, mikä on eduksi muille linnuille.

Vinkkejä ja pelisääntöjä

Kun maa jäätyy tai peittyy lumeen, on sopiva aika aloittaa talviruokinta. Jos naapuristossa ei ruokita lintuja, aloitettua ruokintaa pitäisi jatkaa yhtäjaksoisesti, kunnes keväällä maa on sula.

Linnuille kelpaa monenlainen ruoka, kunhan se ei ole pilaantunutta eikä liian suolaista. Suosituimpia talvilintujen herkkuja ovat auringonkukansiemenet, maapähkinät, kaura ja tali.

Suositeltavaa olisi käyttää ruokinta-automaattia, jonka säiliöstä ruoka valuu alareunassa oleviin kapeisiin kouruihin. On tärkeää, että linnut eivät pääse ulostamaan ruoan joukkoon. Automaatin alle kerääntyvä siemen- ja kuorimassa on hyvä siivota silloin tällöin pois.

Taloyhtiöillä voi olla omat ohjeensa lintujen ruokinnasta. Jotta turhat kiistat vältettäisiin, kannattaa miettiä yhteisen ruokinnan perustamista muiden asukkaiden kanssa pihalle paikkaan, jossa ruokinta ei aiheuta kenellekään häiriötä.

Ruokintojen laittamista kuntien ja kaupunkien viheralueille koskeva säännöstö vaihtelee paikkakunnittain. Asia on hyvä selvittää kotipaikkakunnan ympäristöviranomaisilta ennen ruokinnan perustamista.

Pihabongaus 2025 – hauskaa, helppoa, hyödyllistä ja siihen kuluu vain tunti!
BirdLife Suomi kutsuu kaikki linnuista kiinnostuneet osallistumaan 20. Pihabongaus-tapahtumaan 25.–26.1.2025. Pihabongauksessa tarkkaillaan tunnin ajan – joko lauantaina tai sunnuntaina – lintuja omalla pihalla, puistossa tai muulla sopivalla paikalla ja ilmoitetaan havainnot BirdLife Suomelle. Pihabongaukseen ei tarvitse erikseen ilmoittautua eikä tapahtumassa ole osallistumismaksua. Lisätietoja saa osoitteesta www.pihabongaus.fi.